ОТЧЕТ ЗА КОНТРОЛНАТА ДЕЙНОСТ НА РИОСВ – Монтана

за периода 01.07÷ 31.07.2015 г.

            През периода 01.07.2015 г. ÷ 31.07.2015 г. експертите на РИОСВ – Монтана са извършили 71 проверки на 62 обекта. Съставени са 5 броя АУАН, издадени са 9 броя  наказателни постановления в размер на 9 000 лв.  Постъпилите суми от наложени санкции са 2 561, 96 лв.

Най-важните акценти в извършената месечна контролна дейност на РИОСВ – Монтана: 

•
изпълнение на Годишния план за контролната дейност на РИОСВ;

•
проверки по изпълнение на предписания за чистота на речните легла и прилежащите територии на реките за нерегламентирани замърсявания с отпадъци

           През отчетния период е извършена, съгласно заповед на директора на РИОСВ – Монтана комплексна проверка на „Транс метал” ООД, гр. Монтана - площадка за неопасни отпадъци, НУБА, ОЧЦМ, ИУЕЕО и ИУМПС в гр. Брусарци. Проверката е в изпълнение на годишния план за контролната дейност на РИОСВ – Монтана, с цел установяване съответствието на осъществяваната от дружеството дейност на площадката с нормативните изисквания по опазване на околната среда. Дружеството притежава безсрочно разрешение за извършване на дейности с неопасни отпадъци, НУБА, ОЧЦМ, ИУЕЕО и разглобяване на ИУМПС, в което е включено площадката в   гр. Брусарци. На площадката не се извършва разглобяване на ИУМПС и не се приемат НУБА, ОЧЦМ и неопасни отпадъци.  Извършва се само приемане на ИУЕЕО. Отпадъците се предават за последващо третирате на фирма „Метбол 2000“ ООД, гр. Монтана, притежаваща разрешение по чл. 35 от Закона за управление на отпадъците за дейности с отпадъци въз основа на сключен писмен договор. Проверените условия поставени в разрешението се изпълняват. Приемането на отпадъците се извършва на обособена площадка. Води се необходимата отчетност на количествата приети и предадени отпадъци в заверени от РИОСВ – Монтана отчетни книги за отпадъци. Годишните отчети за отпадъците за 2014 г. са изпратени в срок в ИАОС. На площадката на фирмата не се извършва рязане на метални отпадъци. Не се използват и съхраняват опасни химични вещества и смеси. При проверката не са констатирани несъответствия с нормативните изисквания по околна среда и не са давани предписания. 

Компонент „Води”

             През месец юли са извършени проверки и пробонабиране на водни проби  за емисионен контрол на отпадъчни води в изпълнение на Заповед № РД-930/05.12.2014 г. на МОСВ и условията в издадено разрешително за заустване от БДДР-Плевен на следните обекти: „Видахим" АД гр. Видин и „Новоселска гъмза”, с. Ново село, обл. Видин -  "Обогатителна фабрика за първична преработка на флуоритова суровина", гр. Чипровци, стопанисвана от „България Флуорит" ЕООД, гр. Чипровци; Завод „Миджур", с. Горни Лом, общ. Чупрене, стопанисван от  „Видекс" АД, гр. София; СД „Лаф - Велизаров и Сие"  - Млекопреработвателно предприяние в с. Дъбравка, общ. Белоградчик 

В с. Дреновец, общ. Ружинци е извършена проверка във връзка с приемане изпълнение на етап от проект, финансиран от ПУДООС, по реконструкция и изграждане на водопровод на населеното място. За приетия етап средствата са изразходвани по предназначение. 

През отчетния период по Заповед на Областен управител на област Монтана за проверка на хидротехническите съоръжения в област Монтана  са извършени проверки на язовир „Гуня”, землище на с. Долна Вереница и на язовир „Добри дол”, землище на с. Стубел.

           На „Кнауф България” ЕООД, гр. Видин е извършена проверка и  съставен констативен протокол за увеличение на текуща санкция за замър-сяване на повърхностен воден обект.

            Проверка и съставяне на констативен протокол за налагане на санкция на "Монбат" АД, гр. Монтана - резултатите от емисионните измервания превишават индивидуалните емисионни ограничения, заложени в КР № 2-Н2/2013 г. по показатели "сулфати".

През отчетния период е извършена незабавна проверка по сигнал, подаден чрез тел. 112 за оцветяване в кафяво на река Огоста в района на с. Гаврил Геново, община Георги Дамяново. При огледа на участък от река Огоста от моста при с. Гаврил Геново до моста при м. Балова шума не е установено оцветяване  на водите, както и наличие на умряла риба. Взета е водна проба от повърхностните води на реката при моста в с. Гаврил Геново, община Герги Дамяново. Извършено е и пробонабиране за последващ контрол от повърхностни води на р. Дългоделска Огоста. Резултатите от измерените показатели са характерни за водите на Огоста.

Извършена е проверка в гр. Вършец, кв."Заножене", ул."Бялата вода" № 9  от комисия във връзка със Заповед на директора на РИОСВ - Монтана по сигнал за незаконно заустване на отпадъчни води, които вместо в Канализационната система на гр. Вършец се изливат непосредствено до имота на сигналоподателя. При проверката е установено, че сигналът е основателен. Дадено е предписание до община Вършец да предприеме необходимите мерки да се преустанови заустването на отпадъчни води от горепосочената улица извън канализационната система на гр. Вършец.

Компонент „Въздух”

             Извършена е проверка на бензиностанция ТК – 9009 „ШЕЛ Дреновец”, с.Дреновец, път 112 Видин – София, с оператор „Марианна” ЕООД, гр. Монтана. Установено е, че на бензиностанцията има изградена система за улавяне на бензиновите пари (УБП) при зареждане на резервоарите в обекта от подвижни автоцистерни в съответствие с техническите изисквания на Приложение № 4 към чл. 12, ал. 1 от Наредба № 16 за ограничаване емисиите на ЛОС при съхранение, товарене, или разтоварване и превоз на бензини. На обекта се използват шест броя бензиноколонки, оборудвани със система за улавяне на бензиновите пари, но не са преминали проверка за ефективност за улавяне на бензиновите пари. 

Извършена е проверка  на газстанция – продажба на газ и бензини в с.Дреновец, главен път 112 Видин – София, с оператор „Карстън” ЕООД, с. Драгичево, общ. Перник. При проверката е установено, че на бензиностанцията има изградена система за улавяне на бензиновите пари (УБП) при зареждане на резервоарите в обекта от подвижни автоцистерни в съответствие с техническите изисквания на Приложение № 4 към чл. 12, ал. 1 от Наредба № 16 за ограничаване емисиите на ЛОС при съхранение, товарене, или разтоварване и превоз на бензини. На обекта се използват една бензиноколонка, която не е оборудвана със система за улавяне на бензновите пари. На служителя на обекта е разяснено за сроковете за привеждане на бензиноколонката в съответствие с изискванията на Наредба № 16/1999 г.

През отчетния период са извършени проверки на: „Дартон Георгиеви 1” ООД, гр. Лом – магазин за продажба на промишлени стоки. На обекта се продават бои, лакове и авторепаратурни продукти, попадащи в обхвата на Наредбата за ограничаване емисиите на ЛОС при употребата на органични разтворители в определени бои, лакове и авторепаратурни продукти, включени в Приложение № 1 на Наредбата. Наличните  към момента на проверката продукти са производство на българските фирми ”Нинахим” ООД и „Оргахим” ООД, гр. Русе, „Булбиком” ЕООД, гр. Габрово и „Универсалстрой” ООД, гр. Троян. Същите са етикетирани, съгласно изискванията на чл. 5 и със съдържание на ЛОС, отговорящо на нормите, заложени в  Приложение № 2 към чл.3, ал. 1 на наредбата; „Аглая и БАН”, гр. Лом – магазин за продажба на строителни материали. На обекта се продават продукти, попадащи в обхвата на Наредбата за ограничаване емисиите на ЛОС при употребата на органични разтворители в определени бои, лакове и авторепаратурни продукти. Наличните при проверката – разтворители, бои, лакове и латексни бои са производство на „Аглая и БАН” ЕООД, гр. Видин, „Селт” АООД, гр. Пловдив, „HB Body” – Гърция и  „Novol” – Полша, като същите са етикетирани съгласно изискванията на чл. 5 и със съдържание на ЛОС, отговорящо на нормите, заложени в Приложение № 2 към чл.3, ал. 1 на наредбата. 

        На „Трейс – София” ЕАД – асфалтова база с. Ерден, общ. Бойчиновци е извършена проверка за установяване степента на прилагане изискванията на Закона за чистотата на атмосферния въздух. При проверката се установява, че обезпрашаването се извършва от ръкавни филтри, двустепенно и обхваща изходящите газове от сушилния барабан, пресевно – смесителната кула и шлюзите за пълнителя. Не са представени протоколи за собствен мониторинг от измерванията на емисиите в атмосферата на изпусканите вредните вещества в отпадъчните газове при работата на асфалтосмесителната инсталация, за което на началника на базата е дадено предписание същите да бъдат представени в РИОСВ – Монтана в срок до 15.07.2015 г.  Във връзка с изпълнение на горепосоченото предписание е извършена документална проверка на представената документация от „Трейс – София” ЕАД – асфалтова база с. Ерден, при която се установява, че тя не отговаря на изискванията за контрол на емисиите, изпускани в атмосферата, а касае качеството на работната среда. Съставен е акт на началника на Асфалтовата база. Дадени са две предписания – да се извършат собствени измервания за емисионен контрол на вредни вещества в отпадъчните газове, изпускани в атмосферата от инсталацията за производство на асфалтобетон и да се представи доклад в РИОСВ – Монтана за получените резултати от извършените собствени измервания. 

          През месец юли е извършена проверка по изпълнение на предписание  на „Пътинженеринг – М” АД, гр. Монтана, обект Асфалтова база, с. Владимирово. Установено е, че се изпълняват мерките от плана за ограничаване на емисиите на прахообразни вещества, като се извършва оросяване на вътрешните пътища, изградена е инсталация за оросяване с водна мъгла, монтирано е пречиствателно съоръжение  - батерия  циклони за улавяне на прахообразните частици.

        През отчетния период е извършена проверка по сигнал на ул. „Осма”, с. Ерден, общ. Бойчиновци за запрашаване на улицата от преминаващи тежкотоварни камиони. При проверката е установено, че запрашаването е вследствие на преминаващите тежкотоварни камиони до кариерата за трошен камък на „ТБМ 2000” ЕООД, гр. Монтана. По улицата с дължина около 200 м. ежедневно преминават 150-200 камиона. При преминаване на камионите се получава неорганизирано замърсяване с прах, запрашаващ околните терени - улицата, дворовете и къщите, намиращи се на нея. Дадено е предписание на кмета на общ. Бойчиновци за предприемане на действия и мерка за осигуряване чистотата на атмосферния въздух в с. Ерден със срок до 31.07.2015 г.

 „Управление на отпадъците и опазване на почвите”

         През месец юли експертите от направлението са извършили проверки в общини по прилагане на ЗУО и задълженията на кметовете и кметски наместници за осигуряване чистотата на населените места. Проверките са извършени в присъствието на представител на съответната община и кметовете на проверените населени места. При направените огледи на места, предназначени за обществено ползване и улици не са констатирани замърсявания със смесени битови, строителни и растителни  отпадъци. Около контейнерите и кофите за отпадъци е чисто и няма разпилени отпадъци. Проверени са следните общини:

 - в община Медковец  - населени места - Расово, Пишурка, Аспарухово, Медковец  и Сливовик.  В населените места от общината събирането и транспортирането на отпадъци се осъществява от „Астон Сервиз” ЕООД въз основа на сключен договор с общината;

- община Якимово - населените места - Долно Церовене, Дългоделци, Якимово и Комощица. В населените места от общината събирането и транспортирането на отпадъци се осъществява от „Астон Сервиз” ЕООД въз основа на сключен договор с общината. Събраните отпадъци се транспортират до Регионалното депо – Монтана;

-  община Лом  - населени места – гр. Лом, с. Сталийска махала, с. Трайково, с. Орсоя, с. Сливата, с. Добри дол, с. Долно Линево. Проверката е във  връзка с приложение на ЗУО  и чистотата на населените места. Сметосъбирането и транспортирането се извършва по утвърден график – веднъж седмично от ОП ”Чистата” – Лом. В общината е въведено разделно събиране на отпадъци от организация за оползотворяване с подизпълнител „Унитрейд 2011” ЕООД, гр. Лом;

 - община Брусарци - населените места - Буковец, Брусарци, Дъбова махала, Княжева махала, Киселево, Смирненски, Крива бара, Донкуково, Василовци. Сметосъбирането и транспортирането се извършва от общината. Събраните отпадъци се транспортират до Регионалното депо – Монтана;

- община Вълчедръм – населените места – Черни връх, Разград, Вълчедръм, Бонтево, Златия, Септемврийци, Мокреш.  Сметосъбирането и транспортирането се извършва от ОП ”Чистата” – Вълчедръм. Събраните отпадъци се транспортират до Регионалното депо – Монтана;

         През отчетия период са извършени проверки по изпълнение на предписание № 310/17.02.2015 г. на директора на РИОСВ - Монтана, дадено на основание Заповед № РД-114/12.02.2015 г. на министъра на ОСВ,  касаещо предприемане на мерки от общинските кметове за недопускане на замърсяване на речните легла и прилежащите им територии с отпадъци и образуване на нерегламентирани замърсявания ( сметища) в границите на урбанизираните територии на общината. Извършени са документални проверки и на място, за предприетите действия на общината, и за наличие на нерегламентирани замърсявания, и образуване на сметища в речните легла и прилежащите им територии, във връзка с изпълнение на даденото предписание в общини: Брусарци, Вълчедръм, Лом, Медковец, Якимово.  При проверките е констатирано, че са предприети необходимите мерки и няма образувани замърсявания и нерегламентирани сметища. Предписанието е изпълнено.

Осъществени са проверки на:

- депо с контейнери „Б-Б куб”, съхраняващи ИУПРЗ с. Якимово. Установено е, че 6-те контейнера са в добро техническо състояние с ненарушена цялост;

- склад, съхраняващи ИУПРЗ - складът е в добро състояние. Постройката е здрава със зазидани врати и прозорци и здрав покрив. Налична е предупредителна табела;

- проверка на терен, разположен под надлеза на ул. „Цар Иван Асен, и терени от двете страни на ул. „Редута” до входа на цех за мебели по изпълнение на дадено предписание в КП № Ж-15/26.05.2015 г. Констатирано е че замърсяванията от СМР са почистени и извозени. Предписанието е изпълнено;

-  кравеферма на Иван Тодоров Балов, с. Смирненски, разположена в I стопански двор на с.Смирненски върху собствени терени. Оградена е с трайна ограда. В нея се отглеждат около 220 броя животни оборно-пасищно. Животните се отглеждат в един обор с цел производство на мляко. Кравефермата е регистрирана в регистър I група на МЗХ за производство на краве мляко. Отстои на около 1000 м от най-близката къща на селото. Торопочистването става по сух способ и се депонира на бетонова площадка в рамките на фермата. Течната фракция от площадката чрез улеи се отвежда в изгребна шахта. – бетонирана и покрита. След узряването се използва за наторяване, заедно с твърдата фракция на  обработваните около 8500 дка земеделски земи. Няма констатирани замърсявания с торов отпад на района около животновъдната ферма. В момента на проверката по проект се строи нова кравеферма в района на площадката с два обора за животни;

- кравеферма на Георги Димитров Ценов, с. Смирненски, разположена на около 600 м от жилищните сгради на с.Смирненски върху собствени терени. Оградена е с електронен пастир. Животните – около 60 на брой  се отглеждат оборно-пасищно  с цел производство на мляко. Кравефермата е регистрирана в регистър I група на МЗХ за производство на краве мляко. Обора е почистен и сух , течната фракция се отвежда по улеи в изгребна шахта, която е бетонирана и покрита. След узряване на торта,  течната и твърдата фракция се използват за наторяване на земеделски земи. Няма констатирани замърсявания с торов отпад на района около животновъдната ферма;

- склад с негодни за употреба ПРЗ в с. Буковец, общ. Брусарци. Установено е, че складът, съхраняващ негодни за употреба препарати за растителна защита е в добро състояние – постройката  е масивна, здрава,с бетонов покрив, намираща се до бившата фурна. Вратата на склада е масивна,здрава и заключена. Не се разнася неприятна миризма на пестициди. Ограничен е достъпа на хора и животни до пестицидите. Не са констатирани замърсявания с отпадъци и остатъци от пестициди.;

- депо с контейнери тип „Б –Б” куб в с. Василовци, общ. Брусарци. Установено е, че „Б –Б” кубовете – 42 броя, съхраняващи негодни за употреба ПРЗ са в добро състояние. Разположени са върху асфалтова площадка, стифирани на 2 реда. Кубовете са здрави, без видими течове и неприятни миризми. Хидроизолацията върху втория ред е здрава. Наоколо няма разпилени пестициди или опаковки от тях. Площадката е в бившия стопански двор на около 800м от жилищните сгради;

- депо с контейнери тип „Б –Б” куб в с. Ружинци, обл. Видин. При проверката е установено, че „Б –Б” кубовете, съхраняващи негодни за употреба ПРЗ са във видимо добро състояние – с ненарушена цялост и здрава хидроизолация. Не се разнася неприятна миризма на ПРЗ. Площадката е асфалтирана, далече от жилищни сгради;

- склад с негодни за употреба ПРЗ в гр. Димово. При проверката е установено, че складът, съхраняващ негодни за употреба препарати за растителна защита е в добро състояние – със здрав покрив, зазидани прозорци и врати и предупредителна табела отвън за съдържание на опасни отпадъци. Ограничен е достъпа на хора и животни;

Извършени са проверки по документи за правилното начисляване и своевременно заплащане на продуктова такса и изпълнение степента на изискванията на чл. 14 от ЗУО на:

 - ЕТ „Аутолекс - Петър Петров" , гр. Лом, обект цех за производство на боза, при която е установено, че отчетната документация е изготвена по Наредбата за определяне на реда и размера за заплащане на продуктова такса за продуктите след употребата на които се образуват масово разпространени отпадъци;

- „Кариана" ЕООД, гр. София, обект Цех за месопреработка в с. Ерден, общ. Бойчиновци – установено е, че за 2014 г. дружеството е освободено от задължението си да заплаща на ПУДООС – София продуктови такси, тъй като членува в колективна система и заплаща съответните такиси по силата на договор с ООп;

- „Мелница Арчар“, ООД, гр. София, обект мелница в с. Арчар, общ. Димово  - установено е, че дружеството изпълнява задълженията си като участва в колективна система , съгласно действащ договор с организация по оползотворяване на отпадъци „Екобулпак“ АД, гр. София. 

- „Гейв“ ООД, с. Антимово, общ. Видин, обект мелница с. Антимово – установено е, че за 2014 г. дружеството е освободено от задължението си да заплаща на ПУДООС – София продуктови такси. 

Биоразнообразие и защитени територии 

През отчетния период експертите от направлението са обработили 110 броя бизнес – планове по подмярка 6.1  „Стартова помощ за млади земеделски стопани“ от ПРСР-2015-2020 г., обработени са и 92 броя горскостопански програми и план- извлечения.

През месец юли са извършени четири проверки на билкозаготвителни пунктове. 

Извършена е проверка на ЗМ „Чупренски буки в землището на с. Чупрене, с. Репляна, с. Горни Лом, общ. Чупрене и с. Стакевци, общ. Белоградчик, съгласно изискванията на ЗЗТ. При проверката на част от охраняемата територия не е констатирано замърсяване с битови и др. отпадъци, както и други дейности, забранени със ЗЗТ. и заповедта за обявяване. В района пред хижа „Горски рай” теренът е почистен. Поставени са кошчета за отпадъци и указателните табели са в добро състояние. 

             През отчетния период е извършена проверка на  Резерват „Чупрене” на с. Чупрене, с. Репляна, с. Горни Лом, общ. Чупрене и с. Стакевци, общ. Белоградчик, съгласно изискванията на ЗЗТ. При проверката не са констатирани следи от човешка намеса, сеч на дървета и движение на хора. Обозначителните табели по границата са в добро състояние. В част от горския фонд на резервата продължава съхненето и падане на дървета, като причина за това е зимния ледолом, засегнал значителна част от горските масиви в цяла западна Стара планина и Предбалкан. При проверката нарушения не са констатирани. 

             Извършена е проверка на Опитна станция по земеделие- гр. Лом по изпълнение годишна програма за провеждане на контрол върху работа с генетично модифицирани организми в контролирани условия и освобождаването им в околната среда. Проверката е съвместно с представители на ИАОС – София. Взети са листни проби от царевица и слънчоглед и са снети координатите на площите с царевица и слънчоглед. Взетите проби ще бъдат изследвани за наличие на ГМО .

Във връзка с подаден на 28 юни сигнал, за обособен лагер на брега на остров Ибиша в река Дунав - в източната част на резерват „Ибиша”, на „зеления” телефон на РИОСВ - Монтана е извършена незабавна проверка. Извършени са и две последващи проверки: на 2 юли с участието на директора на ТП ДГС в Лом и кмета на с. Долни Цибър, а на 3 юли – с участието на длъжностни лица от Граничен поличейски участък -  Видин. При първата проверка с обход на катер се установява, че на територията на резервата е изграден лагер с шатра и оборудване, но без наличие на хора в него. При извършената проверка на 2 юли е установено демонтиране на шатрата и пренасяне на оборудването. Проверката, извършена на трети юли установява, че демонтираното оборудване не е изнесено от територията на резерват „Ибиша”. На пребиваващи в резервата три лица са съставени актове за установяване на административно нарушение на чл. 27, ал. 1 от Закона за защитените територии.

Превантивна дейност

           През месец юли от експертите на направлението са изготвени  2 броя писма за ИП/ПП, неподлежащи на процедура по реда на глава шеста от ЗООС. На 6 броя възложители е указано, че ИП подлежи на преценяване на необходимостта от извършване на ОВОС. Издадени са  три решения за преценяване необходимостта от извършване на ОВОС и две решения за преценка на необходимостта от екологична оценка. Издадени са три решения за прекратяване на процедура по ОВОС. 

           През отчетния период е извършена проверка по реализация на проект „Класна стая сред природата”, ОУ ”Климент Охридски”, с. Сталийска махала, общ. Лом, финансиран от ПУДООС в рамките на кампанията "Чиста околната среда 2015 г.". Установено е, че всички дейности са извършени, средствата са изразходвани по предназначение.

Химикали

        През отчетния период са извършени проверки на: 

       „Колос Комерс” ЕООД, гр. София, обект за производство на дървени въглища в с. Рабиша (бивш стопански двор) по прилагане изискванията на ЗЗВВХВС  - установено е, че не се извършва производствена дейност. По данни на  управителя на дружеството от началото на 2015 г. не е извършвана производствена дейност на обекта и същия е обявен за продажба; 

        „Владей – 7” ЕООД, с. Крива бара, общ. Брусарци по приложение на ЗЗВВХВС. Фирмата произвежда гасена вар от негасена. За 2014 г. и произвела около 9 т гасена вар. За гасенето на варта се използва циментов басейн с вместимост 25 м3.  Басейнът е разположен извън регулацията на с. Крива бара.  Във връзка с дадено предписание от проверка на 04.12.2014 г. е извършена предварителна ригистрация на гасена вар в Европейската агенция по химикал в  тонажна група от 1 до 10 т/год.

      „Джордан“ ООД, гр. Видин /производство на хранителни продукти/ - по приложение на ЗЗВВХВС. Извършена е предварителна регистрация в Европейската агенция по химикали, тъй като фирмата е внасяла дървени въглища от страна извън ЕС, като през 2014 г. е извършен внос на около 16 т дървени въглища. През 2015 г. дружеството е закупувало необходимите количества от български производители.
